text: Julegave: 1,3 mia. kr. til sygehus
  21 december 2011 kl. 07.59
  Årets julegave: Sundhedsministeren delte milliarder ud. Bl.a. 1,3 mia. kr. til at gøre sygehuset i Aabenraa til akutsygehus for hele Sønderjylland.
  På til og fra mærkerne stod "Region Syddanmark" og fra regeringen. Sundhedsminister Astrid Krag (SF) skrev til-og-fra-kortet, da hun i går på regeringens vegne gav det endelige grønne lys i form af en bevilling til den del af Region Syddanmarks sygeplan. 
  I øvrigt ganske kort efter, at hun skrev et andet brev, der ikke modtages som en gave: Nemlig et nej til regionsrådets plan om et akutsygehus i Svendborg, skriver JydskeVestkysten onsdag.
  
  Jeg glæder mig...
  Det ødelagde dog ikke regionsformand Carl Holst (V) glæde over, at pengene til udvidelsen i Aabenraa er i hus:
  - Jeg glæder mig til at realisere planen til gavn for de sønderjyske borgere, siger han og deler glæde med Aabenraas borgmester Tove Larsen (S):
  - Nej, hvor er det dejligt. Det har vist sig, at det var den vej, det kunne betale sig at køre, siger hun om den endelige afslutning på det, der i årevis var en kamp mellem Sønderbog og Aabenraa om at blive hjemsted for akutsygehuset.
  